ToekomsVenster: Dink anders | Maroela Media
ToekomsVenster: Dink anders
Filippense 4:8 – Verder, broers, alles wat waar is, alles wat edel is, alles wat reg is, alles wat rein is, alles wat mooi is, alles wat prysenswaardig is – watter deug of lofwaardige saak daar ook mag wees – daarop moet julle julle gedagtes rig.
Somtyds voel dit of 'n mens soos wasgoed in 'n outomatiese wasmasjien ingegooi is en al in die rondte gedraai word. Hier en daar verander die momentum maar uitkomkans is daar nie. Somtyds is die wasgoed wat in die masjien geplaas is verstrengel wanneer dit uitgehaal om opgehang of gedroog te word. Dit neem tyd om dit uitmekaar te haal en verder te versorg.
Ons gedagtes raak ook so verstrengel. Dit gee aanleiding tot slapelose nagte, bekommernis, onaangename gedagte toertjies waaroor jy min beheer het. Soos die draaibeweging van die wasproses draai jou gedagtes al meer en meer vas.
Iemand het gesê die grootste deel van ons gedagtes is herhalend en betekenisloos. Ons is vasgevang tussen gister en môre en die oomblik, die hier en nou, die lewe, gaan by ons verby.
Dink vir 'n oomblik na oor die dinge wat deur jou "kop" gaan.
Is dit gedagtes wat stig, opbou, bemoedig, perspektief gee, gedagtes waarheen jy wil terugkeer, wat die lewe hanteerbaar maak, wat deernis het met jou op weg wees of is dit ongenaakbare, onvriendelike en beskuldigende gedagtes?
Gedagtes wat met onvergewensgesindheid, selfverwyt, vooroordeel, agterdog en vrees te doen het.
Ek is daarvan oortuig dat jy, soos ek, ook hiermee sukkel.
Hoe ontkom 'n mens hierdie eindelose, negatiewe en onophoudelike aktiwiteit wat iewers in jou brein plaasvind?
Ons is nie slawe van ons gedagtes nie. Ons kan ons gedagtes onderwerp deur die krag van die Heilige Gees. Ons kan kies wat ons dink en wat ons akkommodeer in ons lewens. Dit mag nuus wees maar dit is inderdaad so. Die Bybel gee vir ons 'n handige en tydige voorstel.
Vestig jou gedagtes op die dinge daar bo, sê die teks. Jy doen dit bewustelik, duidelik en gedissiplineerd.
Jy bring jou eie deurmekaar gemoed tot rus en weier doodgewoon om die negatiewe te onthaal. Jy haal eers diep asem, word bewus van jou eie menswees. Jy fokus na binne, na stil word. Jy neem dadelik afskeid van die negatiewe. Jy kies 'n frase of gedagte wat jou kan rig. Jy sê vir jou self "wees stil en weet ek is die Heer" (lees weer Ps. 46:10). Jy laat stukkies van die frase uit totdat dit nog net "wees" is wat oorbly. Dan "wees" jy in God se teenwoordigheid. As 'n gedagte kom laat jy dit verby gaan. Jy ontspan en gee God kans.
Begin vandag om jou negatiewe, veroordelende, afbrekende, onterende gedagtes gevange te neem.
Gedagte vir die dag: 'n Illustrasie van God se liefde
Luister in 3 minute: Navorsingsgroep meen SA stuur af op 'mislukte staat'
Here Jesus in Ps 139 se U dat U my ten diepste ken daarom bely ek my swakhede….dankie vir genade en dat U self my gedagtes wat so maal kan vasvat tot eer en verheerliking van U Heilige Naam